钦定古今图书集成/明伦汇编/氏族典/第133卷 > 《廖用贤尚友录》 > 荀彧
## 钦定古今图书集成/明伦汇编/氏族典/第133卷 > 《廖用贤尚友录》 > 荀彧

按《后汉书荀彧传》：“彧字文若，颍川颍阴人，朗陵令淑
之孙也。彧少有才名，中平六年，举孝廉，再迁亢父令。
董卓之乱，弃官归乡里。冀州牧同郡韩馥遣骑迎之。
彧比至冀州，而袁绍已夺馥位，绍待彧以上宾之礼。
时曹操在东郡，彧闻操有雄略，而度绍终不能定大
业。初平二年乃去绍从操，操与语大悦，以为奋武司”
马。明年，又为操镇东司马。兴平元年，操东击陶谦，使
彧守甄城，任以留事。会张邈、陈宫以兖州反操，而潜
迎吕布，布既至，诸城悉应之。邈使人谲彧供军实。彧
知邈有变，即勒兵设备，使程昱说范东阿，使固其守，
卒全三城以待操。二年，陶谦死，操欲遂取徐州，还定
吕布，彧谏，操于是大收熟麦，复与布战，布败走，因分
定诸县，兖州遂平。建安元年，献帝徙都于许，以彧为
侍中，守尚书令。操每征伐在外，其军国之事皆与彧
筹焉。袁绍既兼河朔之地，有骄气，操欲先攻之，而患
力不敌，以谋于彧。彧量绍虽强，终为操所制，乃说先
取吕布，然后图绍。操从之。三年，遂擒吕布，定徐州。五
年，袁绍率大众攻许，操以奇兵破绍，绍退走。封彧万
岁亭侯，邑一千户。十二年，操上书表彧功，乞重平议，
增畴户邑，于是增封千户，并前二千户，又欲授以正
司，彧使荀攸深自陈让，至于十数乃止。十七年，董昭
等欲共进操爵国公，九锡备物，密以访彧。彧曰：“君子
爱人以德，不宜如此。”事遂寝。操心不能平。会南征孙
权，表请彧劳军于谯，因表留彧。书奏，帝从之，遂以彧
为侍中、光禄大夫，持节参丞相军。至濡须，彧病留寿
春。操馈之食，发视之，乃空器也。于是饮药而卒，时年
五十，谥曰敬侯。